SKRIFTLIG FORESPØRGSEL E-0914/01

af Cristiana Muscardini (UEN) og Gianfranco Fini (UEN) til Kommissionen

(28. marts 2001)

Om: Fjerkrækrise i Italien

Kommissionen er uden tvivl underrettet om den fjerkrækrise, som i 1999 ramte visse regioner i Norditalien, særlig Lombardia og Veneto.

I december udbrød således en H7N1-influenza med høj virulens. Den Europæiske Union og regeringen bagatelliserede dette fænomen, og Kommissionen tog ikke det nødvendige hensyn til, at denne virus i mangel af anvendelse af vacciner kunne ændre sig fra lav til høj virulens.

Da influenzaen i. august 2000 hærgede igen, forblev virussen på grund af vaccination på et lavt virulensniveau. Hverken EU eller den italienske regering lod sig dog mærke med, at 9,4 millioner kyllinger var døde eller slået ned alene i Lombardia (1 354 880 i provinsen Bergamo, 4 728 357 i Brescia, 132 103 i Cremona, 3 254 676 i Mantova, dvs. 26 % af det samlede antal dyr).

Disse tal er foruroligende, når de ses i forhold til områdets størrelse og procentdelen af de dyr, der gik tabt, dvs. 26 % ud af et samlet antal på 36 480 000, samt hvis der tages hensyn til, at man iberegnet de dyr, der er blevet slået ned i Veneto, når op på over 13 millioner. Uden at ville polemisere, er det et faktum, at de nationale sundhedsmyndigheder og Kommissionens tekniske organer samarbejder og går ind for en slagtepolitik. Det følger heraf, at de egentlige fjerkræavlere (ikke forpagterne) led store bedriftstab (standsning af aktiviteterne i flere måneder), som skyldtes veterinærpolitiets foranstaltninger.

Kan Kommissionen oplyse følgende:

- Har den kunnet fastsætte omfanget af skaderne?

- Har den beregnet beløbet på den tilsvarende godtgørelse for virksomhedsstandsning?

- Er det korrekt, at den italienske regering, efter at den ved forhandlingsbordet havde lovet en bevilling på 360 mia. til erstatning for indirekte skader (som følge af opdrætsstandsningen på mellem fire og ni måneder efter veterinærpolitiets krav), har slettet denne bevilling?

- Er der gennem eventuelle bidrag fra EU taget behørigt hensyn til erstatningen for disse skader?

- Har den kontrolleret, om bestemmelserne for nødsituationer i forbindelse med virusudbrud i fjerkræsektoren stadig er hensigtsmæssige, eller om de kræver en ajourføring?

Svar afgivet på Kommissionens vegne af Franz Fischler

(31. maj 2001)

Kommissionen var og er fuldt bekendt med de problemer, som udbruddet af højpatogen aviær influenza forårsagede i Norditalien i december 1999.

I perioden 17. december 1999 5. april 2000 blev det rapporteret, at i alt 13,7 mio. dyr var døde eller var blevet destrueret (heraf 9,6 mio. i Lombardiet og 4 mio. i Veneto) i 413 sygdomsudbrud, mens 2,2 mio. voksne dyr og 5,4 mio. daggamle kyllinger blev slagtet præventivt på mistænkte bedrifter. Det samlede antal på 21,3 mio. dyr skal ses i forhold til de årlige indsætninger af 573 mio. kyllinger af alle fjerkræarter i 1999, hvilket giver 3,7 %.

Kommissionen blev underrettet om, at den italienske regering havde til hensigt at give fjerkræindustrien kompensation for indirekte tab som følge af produktionsafbrydelsen på grund af restriktioner på flytninger og andre forebyggende foranstaltninger, der var blevet indført for at undgå spredning af sygdommen, men en central foranstaltning fra regeringens side er aldrig blevet anmeldt.

De italienske myndigheder har dog anmeldt nationale støtteordninger for både Lombardiet (støtte nr. N 49/2000) og Veneto (støtte nr. N 248/2000), hvori der er forudset kompensation for tabene som følge af produktionsafbrydelsen. Kommissionen har godkendt støtten til Lombardiet til et beløb af 5 mio. ITL, og den afventer for øjeblikket præciseringer fra de italienske myndigheder til kontrol af, at den støtteforanstaltning, der er forudset for Veneto, og som vedrører en støtte på 15 mio. ITL, opfylder alle de krav, der er fastsat i de gældende statsstøtteregler.

Kommissionen har ikke beregnet den samlede godtgørelse for afbrydelsen af de kommercielle aktiviteter, men har indledt en kontrol af alle elementerne i de ovennævnte støtteordninger.

EF-foranstaltningerne for bekæmpelse og udryddelse af aviær influenza er fastsat i Rådets direktiv 92/40/EØF af 19. maj 1992(1). Disse foranstaltninger omfatter nedslagning af inficerede flokke og kontaktflokke og kontrol af flytningen af fjerkræ, fjerkræprodukter, køretøjer og alle stoffer, som kan overføre virus, der fremkalder aviær influenza. Endvidere kan der anvendes nødvaccination. De i lovgivningen fastsatte foranstaltninger er stadig relevante. Det virus, der fremkaldte aviær influenza i Italien, var et højpatogent aviær influenzavirus. De epidemiologiske undersøgelser har vist, at virusset var afledt af et lavpatogent virus, som havde cirkuleret i fjerkræflokkene forud for epidemien. For at afklare visse aspekter af patogeniciteten af det virus, der fremkalder aviær influenza, og dets mulighed for at ændre patogenicitet er Den Videnskabelige Komité for Dyrs Sundhed og Trivsel blevet hørt i dette spørgsmål. Resultatet af høringen er offentliggjort i en rapport, SANCO/B3/AH/R17/2000, og er vist på Kommissionens hjemmeside under følgende link: http://europa.eu.int/comm/food/fs/sc/scah/outcome_en.html

Denne rapport indeholder oplysninger om vaccination mod aviær influenza.

Udtalelsen fra Den Videnskabelige Komité, de fremskridt, der er gjort med diagnostiske test for aviær influenza, og erfaringerne fra udbruddene af aviær influenza i Italien indgår i den baggrundsinformation, som vil blive anvendt ved en ajourføring af de sygdomsbekæmpende foranstaltninger i henhold til Rådets direktiv 92/40/EØF.

(1) EFT L 167 af 22.6.1992.